b"\n_START_ARTICLE_\nJordi Riera Pujal\n_START_SECTION_\nArts pl\xc3\xa0stiques\n_START_PARAGRAPH_\nVa estudiar dibuix, pintura, disseny gr\xc3\xa0fic i fotografia a l'escola Eina de Barcelona. Ha realitzat m\xc3\xa9s d'una trentena d'exposicions individuals i col\xc2\xb7lectives a diversos indrets de Catalunya. L'any 1992 junt amb 13 persones m\xc3\xa9s funda l'associaci\xc3\xb3 cultural G-57 Espai Referencial. Els objectius de G-57 eren la investigaci\xc3\xb3 i la difusi\xc3\xb3 d'activitats contempor\xc3\xa0nies. L'associaci\xc3\xb3 va mantenir amb fonts propis durant prop d'un any un espai de 400 metres a l'antiga f\xc3\xa0brica t\xc3\xa8xtil de Can Comas de Granollers en el que es realitzaren perfomances, i exposicions d'art d'avantguarda. L'any 1993 participa en la Mostra- Acci\xc3\xb3 Destru\xc3\xafm la guerra. Divuit creadors pl\xc3\xa0stics exposaven les seves obres en el Museu de Granollers i uns dies despr\xc3\xa9s cremaven les obres d'art a la Pla\xc3\xa7a de la Porxada. Aquest acte p\xc3\xbablic, on es llegia un manifest, es repetiria sis vegades durant sis mesos i es va fer com a protesta per la barb\xc3\xa0rie de la guerra de B\xc3\xb2snia. L'any 1996 entra a formar part del grup art\xc3\xadstic Els Isards. Els Isards organitzaran l'any 1998 la Setmana de les Arts del 12 al 18 de juny. Setmana a on es realitzaran diversos actes culturals que quedaran reflectits en un cat\xc3\xa0leg. De la ficci\xc3\xb3 a la realitat. Homenatge del grup Els Isards a Maria Masllorens Olivaes ser\xc3\xa0 el t\xc3\xadtol d'una exposici\xc3\xb3 realitzada al Museu de Granollers, al mar\xc3\xa7-abril de 2001. Els diversos actes d'aquest homenatge es va reunir en forma de cat\xc3\xa0leg-llibre.\n_START_SECTION_\nC\xc3\xb2mic, humor gr\xc3\xa0fic, animaci\xc3\xb3\n_START_PARAGRAPH_\nTreballa com estudi\xc3\xb3s i divulgador del m\xc3\xb3n del c\xc3\xb2mic, l'humor gr\xc3\xa0fic i l'animaci\xc3\xb3 escrivint articles per Tebeosfera, N\xc3\xbavol, Naci\xc3\xb3 Digital,. per llibres o dirigint exposicions i donant confer\xc3\xa8ncies. L'any 2008 va publicar en forma de web un recull de les publicacions de c\xc3\xb2mic editades en catal\xc3\xa0 despr\xc3\xa9s de la Guerra Civil. L'any 2011 aquesta web molt ampliada pel que fa a dades i imatges s'editaria en forma de llibre. L'estiu de 2013 va impulsar el naixement de la revista cultural Tentacles, publicaci\xc3\xb3 de la qual \xc3\xa9s codirector. Des de l'any 2015 \xc3\xa9s el director de continguts del museu digital dedicat a l'humor gr\xc3\xa0fic Humoristan."